b'\n_START_ARTICLE_\nPelops\n_START_PARAGRAPH_\nPelops (m.kreik. \xce\xa0\xce\xad\xce\xbb\xce\xbf\xcf\x88) oli kreikkalaisessa mytologiassa Tantaloksen ja Dionen poika.  Vaikka h\xc3\xa4n olikin syntyper\xc3\xa4lt\xc3\xa4\xc3\xa4n Fryygiasta tai Lyydiasta, h\xc3\xa4n l\xc3\xa4hti kotimaastaan ja matkusti Kreikkaan, jossa h\xc3\xa4n voitti Pisan kruunun kuningas Oinomaokselta. Pelopsilla kerrotaan olleen useita lapsia vaimonsa Hippodameian, Oinomaoksen tytt\xc3\xa4ren, kanssa. H\xc3\xa4nen poikiaan ovat muun muassa Pittheus, Alkathoos, Dias, Pleisthenes, Atreus, Thyestes, Kopreus ja Hippalklos. Heill\xc3\xa4 oli my\xc3\xb6s useita tytt\xc3\xa4ri\xc3\xa4, joista osa meni naimisiin Perseuksen sukuun kuten Astydameia (Alkaioksen kanssa), Nikippe (Stheneloksen kanssa) ja Eurydike (Elektryonin kanssa). Pelopsilla oli my\xc3\xb6s avioton poika Khrysippos nymfi Aksiokhen kanssa._NEWLINE_Pelopsin is\xc3\xa4 Tantalos halusi suorittaa uhrin Olympoksen jumalille, ja h\xc3\xa4n paloitteli Pelopsin ja keitti h\xc3\xa4nen lihastaan keiton, jonka h\xc3\xa4n tarjosi jumalille. Demeter, joka oli siihen aikaan syv\xc3\xa4n murheen vallassa Haadeen siepattua h\xc3\xa4nen tytt\xc3\xa4rens\xc3\xa4 Persefonen, hajamielisen\xc3\xa4 hyv\xc3\xa4ksyi uhrin ja s\xc3\xb6i vasemman olkap\xc3\xa4\xc3\xa4n. Toiset jumalat kuitenkin huomasivat juonittelun ja pid\xc3\xa4tt\xc3\xa4ytyiv\xc3\xa4t sy\xc3\xb6m\xc3\xa4st\xc3\xa4 pojan ruumista. T\xc3\xa4m\xc3\xa4n sijasta he her\xc3\xa4ttiv\xc3\xa4t Pelopsin eloon ja Hefaistos valmisti norsunluusta h\xc3\xa4nelle uuden olkap\xc3\xa4\xc3\xa4n. Kuolleistaher\xc3\xa4\xc3\xa4misens\xc3\xa4 j\xc3\xa4lkeen Pelops oli kauniimpi kuin koskaan, jolloin Poseidon rakastui h\xc3\xa4neen, vei h\xc3\xa4net Olympokselle rakastajakseen ja opetti h\xc3\xa4net ajamaan taivaallisilla vaunuilla. My\xc3\xb6hemmin Zeus heitti Pelopsin vihoissaan Olympokselta, koska t\xc3\xa4m\xc3\xa4n is\xc3\xa4 oli paljastanut ihmisille jumalten salaisuuksia ja tarjonnut heille jumalilta varastamaansa ruokaa._NEWLINE_Mieheksi vartuttuaan Pelops rakastui Oinomaoksen tytt\xc3\xa4reen Hippodameiaan ja halusi naida t\xc3\xa4m\xc3\xa4n. Oinomaos kuitenkin joko rakasti tyt\xc3\xa4rt\xc3\xa4\xc3\xa4n Hippodameiaa kovasti itse tai ennustuksen mukaan h\xc3\xa4net murhaisi h\xc3\xa4nen oma tytt\xc3\xa4renpoikansa, joten h\xc3\xa4n oli jo tappanut kaksitoista tai kolmetoista kosijaa voitettuaan heid\xc3\xa4t kilpa-ajoissa. Pelops \xe2\x80\x93 tai toisen version mukaan Hippodameia itse \xe2\x80\x93 houkutteli Oinomaoksen ohjastajan Myrtiloksen irrottamaan sokkapinnin vaunujen py\xc3\xb6r\xc3\xa4st\xc3\xa4 luvattuaan t\xc3\xa4lle puolet Oinomaoksen valtakunnasta. Seuranneessa onnettomuudessa Oinomaos sai surmansa, mutta my\xc3\xb6hemmin Pelops tappoi puolestaan Myrtiloksen heitt\xc3\xa4m\xc3\xa4ll\xc3\xa4 t\xc3\xa4m\xc3\xa4n mereen \xe2\x80\x93 jota kutsuttiin h\xc3\xa4nen mukaansa sittemmin Myrtoanmereksi, koska h\xc3\xa4n pelk\xc3\xa4si tapahtuneen aiheuttavan h\xc3\xa4nelle h\xc3\xa4pe\xc3\xa4\xc3\xa4 tai koska h\xc3\xa4nen ollessa hakemassa vaimolleen vett\xc3\xa4 juotavaksi Myrtilos oli yritt\xc3\xa4nyt maata Hippodameian v\xc3\xa4kisin. Sy\xc3\xb6ksyess\xc3\xa4\xc3\xa4n kuolemaan Myrtilos kirosi Pelopsin suvun._NEWLINE_Oinomaoksen aloittamista kilpa-ajoista, jotka h\xc3\xa4n k\xc3\xa4vi my\xc3\xb6s Pelopsin kanssa, sek\xc3\xa4 Herakleen j\xc3\xa4rjest\xc3\xa4mist\xc3\xa4 Pelopsin hautajaiskisoista, muodostui Olympian kisojen tarumainen alkuper\xc3\xa4. Olympiassa oli Pelopsille omistettu pyh\xc3\xa4kk\xc3\xb6, Pelopeion._NEWLINE_Pelopsin valta ylsi yli koko Peloponnesoksen, joka tarkoittaa "Pelopsin saarta". My\xc3\xb6hemmin Troijan sodan aikana kreikkalaiset toivat Pelopsin luut Troijaan, koska troijalainen Helenos v\xc3\xa4itti, ett\xc3\xa4 niin tekem\xc3\xa4ll\xc3\xa4 he voisivat voittaa taistelun._NEWLINE_Pentti Saarikoski on kirjoittanut Pelopsista ja Tantaloksesta runon.'